ગુજરાતી ફિલ્મનો ૧૯૮૦ના સમયમાં ગોલ્ડન પિરિયડ હતો. ઉપેન્દ્ર ત્રિવેદી અને સ્નેહલતાને પડદા પર જોવા માટે કતારમાં ઊભા રહીને ટિકિટો ખરીદવામાં આવતી હતી. ધીરે-ધીરે ગુજરાતી ફિલ્મનો સુવર્ણકાળ ખતમ થતો ગયો. રાતોરાત આવું નથી થયું. તેનાં અનેક કારણો છે. તેની ખૂબ ચર્ચાઓ થઈ ચૂકી છે એટલે દોહરાવવી નથી. ટૂંકમાં એવું કહી શકાય કે ગુજરાતીઓની નાડ પારખવામાં હવે નિર્માતાઓ અને દિગ્દર્શકો સાચી દિશામાં આગળ વધી રહ્યા છે. ગુજરાતી કલાકારોમાં ટેલેન્ટ છે, હવે તેને યોગ્ય રીતે બહાર લાવવામાં આવી રહી છે. છેલ્લાં ત્રણ-ચાર વર્ષમાં અનેક ગુજરાતી ફિલ્મો હિટ જતાં ગુજરાતી ફિલ્મો બનાવવાનારાનો ઉત્સાહ પણ વધી રહ્યો છે. ૬પ મા નેશનલ ફિલ્મ ઍવૉર્ડ જીતનાર ‘ઢ’ ફિલ્મના દિગ્દર્શક મનિષ સૈની કહે છે, ‘મારી આ પહેલી ફિલ્મ હતી અને તેને નેશનલ ઍવૉર્ડ મળતા મારો ઉત્સાહ બેવડાયો છે. ‘ઢ’ ગુજરાતી ફિલ્મ હજુ રજૂ પણ થઈ નથી ત્યાં ઍવૉર્ડ મળી ચૂક્યો છે. ત્રણ બાળમિત્રોની સ્ટોરી પરથી આ ફિલ્મ બની છે. સારું કન્ટેન્ટ અમે આપવાનો પ્રયાસ કર્યો છે તેને સારો આવકાર મળ્યો છે. કેટલા પૈસામાં ફિલ્મ બની તે મહત્ત્વનું નથી તેમાં પેશન અને ક્વૉલિટી કેવી છે તે મહત્ત્વનું છે.